Søndag blev det til endnu en tredjeplads i det tyske DTM for nordjyden.

Tom Kristensen blev søndag treer ved årets tredje afdeling af det tyske mesterskab for standardvogne, DTM, da løbsserien gæstede Italien og Mugello-banen. Danskeren blev den bedste af Audi-vognene, der dog måtte se sig slået af Mercedes for første gang i år. Briterne Jamie Green og Paul di Resta sikrede en dobbeltsejr for Mercedes. I den samlede stilling er Tom Kristensen sekser med 12 point, hvilket er seks færre end nummer et, Timo Scheider, der også kører for Audi. Det var samtidig danskerens anden podieplacering i år, efter det også blev til en tredjeplads i åbningsløbet på Hockenheim. /ritzau/